Bus in Durban aan die brand gesteekBus brand in Cato Manor Vrydagoggend 7 Julie 2017 (Foto: CnnAndreas, Twitter) Ongeveer 50 lede van die Abahlali baseMjondolo-plakkerskampbeweging het Vrydagoggend paaie in die suide van Durban met brandende bande, klippe en bome versper en ŉ bus aan die brand gesteek. Die groep het betoog teen burgemeester Zandile Gumede wat glo hul eise ignoreer. Bheki Simelane, woordvoerder van Abahlali, het aan African News Agency (ANA) gesê die betoging is nie formeel georganiseer nie, maar dit is ŉ reaksie deur “ongelukkige lede” wat kwaad is dat Gumede nog nie reageer het op ŉ memorandum van eise wat hulle twee weke gelede ingedien het nie. “Ons het op 26 Junie ŉ optog gehou, duisende van ons, en opgeruk na die burgemeester van eThekwini-munisipaliteit en die KwaZulu-Natalse LUR vir samewerkende regering,” lui ŉ formele verklaring wat die groep Donderdag uitgestuur het. “Die burgemeester en die LUR het geweier om met die duisende persone te vergader wat na die stadsaal opgeruk het.” Simelane het gesê die burgemeester en die LUR het sewe dae om te reageer op Abahlali se lys van eise. Indien ŉ reaksie nie ontvang word nie, sal betogings voortduur, het hy gesê. “Meer as sewe dae het verloop en daar was nog steeds geen reaksie nie. Ons het dus in die strate ingevaar, oor die stad heen, om ons waardigheid, ons land, ons huise en ons reg tot die stad en ons toekoms te verdedig,” lui die verklaring. Dit is die tweede dag van Abahlali-betogings. Lede het Donderdag die strate van eKuthuleni en Randless Road ingevaar waar hulle met die polisie gebots het. Volgens die Abahlali-leierskap is 14 van sy lede beseer tydens die stad se “gewelddadige” reaksie en hulle is in ŉ hospitaal opgeneem. Abahlahli het die stad daarvan beskuldig dat hy nie streng optree teen korrupsie in behuisingsallokasie nie en gebruik die grondbesettingseenheid om plakkerskampbewoners te “terroriseer” tydens “gewelddadige uitsettings”. Die lys van eise sluit ŉ versoek vir elektrisiteit en ander basiese dienste in terwyl daar gewag word op “behoorlike behuising”. “Ons is al vir te lank uitgesluit van plaaslike werksgeleenthede wat slegs toegeken word aan vrywilligers van die regerende party en diegene wat vriende is met raadslede,” aldus die lys van eise. Abahlali beweer hulle is apolities en sê hulle het 35 000 lede landswyd. Volgens eThekwini-munisipaliteit is daar 569 informele nedersettings in die stad, altesaam 238 000 huishoudings. Die polisie het Vrydagoggend aan ANA gesê ŉ saak van opsetlike saakbeskadiging en openbare geweld is by Cato Manor aanhangig gemaak. Geen beserings is aangemeld nie.